S-79/2023

I Mál þetta, sem þingfest var og dómtekið 12. september sl., er höfðað af lögreglustjóranum á Norðurlandi vestra, með ákæru 27. júlí 2023 á hendur M-x-x W-x-x, fæddum [...], til heimilis að [...],,, fyrir umferðarlagabrot, með því að hafa, síðdegis fimmtudaginn 27. apríl 2023, sviptur ökurétti ævilangt, ekið bifreiðinni [...] austur Norðurlandsveg við Syðra Vallholt í Skagafirði, á 115 km/klst. þar sem leyfður hámarkshraði var 90 km/klst., óhæfur til að stjórna bifreiðinni örugglega vegna áhrifa alkóhóls( alkóhól í blóði reyndist 2,73‰).

Telst framangreint varða við 1 mgr. 58. gr. og 1., sbr. 3. mgr. 49. gr., sbr. 94. og 95. gr. umferðarlaga nr. 77, 2019.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77, 2019.“

II

Ákærði sótti þing þegar málið var þingfest 12. september sl. og játaði skýlaust háttsemi þá sem honum er í ákæru gefin að sök. Að framkominni játningu ákærða var farið með málið eftir ákvæðum 164. gr. laga um meðferð sakamála nr. 88/2008. Með skýlausri játningu ákærða sem er í samræmi við gögn málsins telst sannað að hann hafi gerst sekur um háttsemi þá sem í ákæru greini rog þar er réttilega færð til refsiákvæða.

Ákærði á að baki nokkurn sakarferil en samkvæmt framlögðu sakavottorði dagsettu 31. júlí sl. var hann dæmdur í 30 daga fangelsi 16. febrúar 2011 auk þess sem hann var sviptur ökurétti ævilangt. Um miðjan mars 2013 gekkst ákærði undir greiðslu sektar fyrir hraðakstur og fyrir að aka sviptur ökurétti. Hinn 18. september 2015 var ákærði dæmdur í 30 daga fangelsi fyrir að aka sviptur ökurétti. Í júní 2018 var ákærði dæmdur í 60 daga fangelsi fyrir að aka sviptur ökurétti. Í mars 2019 var ákærði dæmdur í 90 daga fangelsi fyrir ölvun við akstur og akstur sviptur ökurétti. Jafnframt var hann sviptur ökurétti ævilangt. Loks var ákærði hinn 26. apríl á þessu ári dæmdur í sex mánaða fangelsi fyrir ölvun við akstur, akstur sviptur ökurétti og hraðakstur. Dómur þessi var kveðinn upp degi áður en atvik þessa máls áttu sér stað.

Samkvæmt framanrituðu er ákærði nú sakfelldur fyrir að aka í sjötta sinn sviptur ökurétti og fimmta sinn undir áhrifum áfengis þannig að ítrekunaráhrifa gæti á milli brota hans en áralöng dómvenja stendur til þess að við brot af þessu tagi sé horft til reglna 71. gr. almennra hegningarlaga nr. 19/1940 hvað ítrekun varðar.

Með hliðsjón af því sem að framan er rakið og með hliðsjón af 77. gr. nefndra laga nr.19/1940 þykir refsing ákærða hæfilega ákveðin átta mánaða fangelsi.

Þá ber með vísan til tilvitnaðra ákvæða í ákæru að ítreka ævilanga ökuréttarsviptinu ákærða.

Með hliðsjón af niðurstöðu málsins ber með vísan til 1. mgr. 235. gr. laga um meðferð sakamála að dæma ákærða að greiða allan sakarkostnað sem, samkvæmt yfirliti sækjanda, nam samtals 53.453 krónum.

Af hálfu ákæruvaldsins sótti málið S-kk-nf H-kk-nf K-kk-nf saksóknarfulltrúi lögreglustjórans á Norðurlandi vestra.

H-kk-nf H-kk-nf héraðsdómari kveður upp dóm þennan.

Dómsorð:

Ákærði, M-x-x W-x-x, sæti fangelsi í 8 mánuði.

Ítrekuð er ævilöng ökuréttarsvipting ákærða.

Ákærði greiði 53.453 krónur í sakarkostnað.

H-kk-nf H-kk-nf